**ΣΧΕΔΙΑΓΡΑΜΜΑ: ΟΙ ΕΠΙΔΡΑΣΕΙΣ ΤΟΥ ΔΙΑΦΩΤΙΣΜΟΥ**

**Α. Προς μια νέα κοινωνία**

* οι ιδέες του Διαφωτισμού διαμόρφωσαν το κατάλληλο υπόβαθρο για τη δρομολόγηση ριζικών αλλαγών και ραγδαίων εξελίξεων στις κοινωνίες της Ευρώπης και της Αμερικής.
* Θετικές επιδράσεις στη ζωή του ανθρώπου: 1) βελτίωση της ποιότητας ζωής, 2) διεύρυνση της εκπαίδευσης, 3) υποχώρηση του θρησκευτικού φανατισμού, 4) ενίσχυση του αιτήματος για την ισότητα και την κατάργηση της δουλείας.
* Οι ιδέες των Διαφωτιστών επηρέασαν κρίσιμες στιγμές της παγκόσμιας ιστορίας:

1. επίδραση του Λοκ στην αμερικάνικη Διακήρυξη της Ανεξαρτησίας (1776),
2. επίδραση Μοντεσκιέ στα βασικά άρθρα του Αμερικάνικου Συντάγματος (1787)
3. Επίδραση Ρουσσό στη Γαλλική Επανάσταση (1789)

**Β. Η απήχηση του Διαφωτισμού στον ελλαδικό χώρο και τα Βαλκάνια**

**Διάδοση των ιδεών του Διαφωτισμού στον ελλαδικό χώρο:** ο Διαφωτισμός μεταδόθηκε **μέσω των παροικιών** και στον υπόδουλο Ελληνισμό.

**Συνθήκες διάδοσης των ιδεών του Διαφωτισμού στον ελλαδικό χώρο:** 1) οι συνθήκες που επικρατούσαν στον ελληνικό χώρο λόγω της οθωμανικής κυριαρχίας, καθυστέρησαν τη διάδοση των ιδεών του Διαφωτισμού, 2) η μεταβολή των οικονομικών και κοινωνικών συνθηκών επέτρεψε, στη συνέχεια, τη δημιουργία στον ελληνικό χώρο, κατά την περίοδο 1750-1821, ενός πνευματικού κινήματος ανάλογου του Ευρωπαϊκού, που ονομάστηκε **Νεοελληνικός Διαφωτισμός**.

**Νεοελληνικός Διαφωτισμός 1750 -1821: 1)** έντονη πνευματική δραστηριότητα γύρω από τις θεμελιώδεις ιδέες της ελευθερίας, της δικαιοσύνης, της ανεξιθρησκίας, της αρετής ,της επιστήμης, με αντικειμενικό σκοπό το φωτισμό των υπόδουλων Ελλήνων, ώστε αυτοί να διεκδικήσουν την απελευθέρωσή τους, 2) ιδρύθηκαν σχολεία, εκδόθηκαν βιβλία, μελετήθηκαν οι θετικές επιστήμες και επιδιώχθηκε η σύνδεση με την αρχαιότητα.

**Βασικά χαρακτηριστικά του ιδεολογικού προσανατολισμού των Νεοελληνικού Διαφωτισμού**

Οι ιδεολογικοί προσανατολισμοί των φορέων του Διαφωτισμού στον ελληνικό χώρο έχουν μεγάλο εύρος και εκτείνονται από την προσκόλληση σε παραδοσιακές αξίες μέχρι την πλήρη αποδοχή των ευρωπαϊκών ιδεών.

**Σημαντικότεροι εκπρόσωποι του Νεοελληνικού Διαφωτισμού:** ο Ευγένιος Βούλγαρις, ο Ιώσηπος Μοισιόδακας, ο Δημήτριος Καταρτζής, οι συγγραφείς της Νεωτερικής Γεωγραφίας Δανιήλ Φιλιππίδης και Γρηγόριος Κωνσταντάς και ο Ανώνυμος συγγραφέας της Ελληνικής Νομαρχίας. **Κορυφαίοι,** όμως, αναδείχθηκαν ο **Ρήγας Βελεστινλής** και ο **Αδαμάντιος Κοραής.**

**Ρήγας Βελεστινλής** ή **Φεραίος** (1757-1798)

**Μεταφραστικό και συγγραφικό έργο**

1) επιδιώκει μέσα από το μεταφραστικό και το πρωτότυπο συγγραφικό έργο του να καταστήσει τους Έλληνες κοινωνούς της δυτικής σκέψης και να τους προετοιμάσει για τη διεκδίκηση της ελευθερίας τους,

2) Με το έργο του **Φυσικής Απάνθισμα**  επιχειρεί να εμφυσήσει στους συμπατριώτες του την ορθολογική σκέψη μέσω των φυσικών επιστημών,

3) επηρεασμένος από το φιλελεύθερο πνεύμα στη Γαλλία και στη δυτική Ευρώπη στα τέλη του 18ου αιώνα τύπωσε μια σειρά από χάρτες, μεταξύ των οποίων και **τη Μεγάλη Χάρτα της Ελλάδος.** Με τους χάρτες του έδειξε παραστατικά την έκταση και την ακτινοβολία του Ελληνισμού,

4) το ίδιο πέτυχε και με τα βιβλία του με πατριωτικό περιεχόμενο, όπως είναι **η Νέα Πολιτική Διοίκησις,** μέρος του οποίου αποτελεί και ο περίφημος **Θούριος.**

**Πατριωτικό έργο – πολιτική δράση του**

Ο Ρήγας οραματιζόταν κοινή εξέγερση όλων των βαλκανικών λαών εναντίον του δυνάστη και την ίδρυση μιας παμβαλκανικής **Ελληνικής Δημοκρατίας**.

Τα επαναστατικά του όμως σχέδια ματαιώθηκαν, όταν οι αυστριακές αρχές τον συνέλαβαν στην Τεργέστη μαζί με τους συντρόφους του και τον παρέδωσαν στις οθωμανικές αρχές του Βελιγραδίου, όπου και εκτελέστηκε στις 24 Ιουνίου 1798.

**Αδαμάντιος Κοραής (1748-1833):**

**1) επηρεάστηκε από τη γαλλική σκέψη,**

**2) υπήρξε υπέρμαχος της εξέλιξης και της προόδου,**

**3) απέρριπτε** τις επαναστατικές ακρότητες και γι αυτό στις γλωσσικές, πολιτικές και κοινωνικές ιδέες ακολουθεί τη **μέση οδό**,

4) υπερασπίστηκε όμως θερμά **τις φιλελεύθερες ιδέες με την Αδελφική Διδασκαλία (1798),** που αποτέλεσε δριμύτατο κατηγορητήριο ενάντια στους εθελόδουλους και τους συντηρητικούς,

5) Ο Κοραής υποστηρίζει **τη μετακένωση**, **δηλαδή τη μετάδοση στους Έλληνες των αξιών και γενικότερα της παιδείας την οποία οι δυτικοευρωπαίοι δέχθηκαν από την ελληνική κλασική Αρχαιότητα,**

6) **αφοσιώνεται, από το 1804, στην έκδοση αρχαίων Ελλήνων συγγραφέων** με προλεγόμενα, όπου εκθέτει τις γλωσσικές και παιδαγωγικές του απόψεις.

**Αντιδράσεις στις καινοτόμες ιδέες του Νεοελληνικού Διαφωτισμού**

Παράδειγμα αποτελεί το έργο του **Αθανάσιου Πάριου** Αντιφώνησις προς τον παράλογον ζήλον των από της Ευρώπης ερχομένων φιλοσόφων (1802).

**Αποτίμηση τους έργου των Νεοελλήνων Διαφωτιστών**

Παρά τις ιδεολογικές αντιθέσεις, που σε ορισμένες περιπτώσεις υπήρξαν οξύτατες, οι πνευματικές ζυμώσεις συντέλεσαν στην ωρίμαση της ιδέας για εθνική απελευθέρωση που θα στηριζόταν μόνον σε ελληνικές δυνάμεις.

Ο Διαφωτισμός διαδόθηκε και σε άλλες υπό οθωμανική κυριαρχία χώρες της Βαλκανικής, κυρίως όμως στη Μολδοβλαχία με φορείς τους Έλληνες και τους εξελληνισμένους ηγεμόνες